Groen lig vir nuwe lodge in wildtuinFoto: Skermskoot/Google Maps SANParke het gesê die lodge sal gebou word om in die toenemende vraag van opkomende markte te voorsien en dat die departement van omgewingsake finaal die jawoord gegee het. “Ons is tevrede met die omgewingsimpakstudie en die proses wat van die begin daarvan tot die einde gevolg is,” het Glenn Phillips, bestuurshoof van die wildtuin, gesê. Phillips het gesê al die toepaslike omgewingsondersoeke is onafhanklik gedoen en bevestig die ekologiese haalbaarheid van die ontwikkeling. “Die impak daarvan sal beslis baie minder wees as die uitgestrekte stede van Skukuza en Satara. Die algehele ontwikkelingsvoetspoor in die wildtuin is steeds minder as 4%. Dit beteken die wildtuin het die kleinste ontwikkelingsvoetspoor van alle nasionale parke in die wêreld.” Volgens Phillips sal die nuwe lodge fokus op toeriste wat bedien wil word aangesien selfsorgeenhede volop in die wildtuin is. “Die lodge sal op die grens van die wildtuin naby die Malelane-hek opgerig word. Die ligging van die lodge beteken dit sal 24 uur per dag toeganklik wees en skakel ongewenste risiko’s uit.” Phillips het gesê die lodge gaan nie ’n hoë gebou wees nie, maar ŉ “ontwikkeling wat in ooreenstemming is met die kenmerkende SANParke-omgewingsatmosfeer wat die omgewing aanvul”.